- Vi har fått med oss at mange heller stoler på en timinutters YouTube-video enn tradisjonell forskning, sier konstituert rektor ved NTNU, Anne Borg.

Etter at flere institusjoner for forskning og høyere utdanning ble slått sammen til Norges tekniske-naturvitenskapelige universitet (NTNU) i 1996, ble campusen i Trondheim regnet som en av landets absolutte mest anerkjente kunnskapsklynger.

Inntil nå.

– Vi ser at man spesielt i klimadebatten ofte møter tidligere u-utdannede mennesker som på rekordtid opparbeidet seg et professorat i klimaforskning etter å ha surfet litt på nettet. Dette imponerer oss – og tvinger oss til å tenke nytt, sier Borg.

LES OGSÅ: Putter Greta Thunberg på røykpakker

På nyåret åpner dermed YouTube-fakultetet ved NTNU. Opptakskravene blir litt annerledes enn ved andre fakultet:

– Her vil vi se helt bort fra karakterer fra videregående, eller folkeskole hvis man bare har det, og basere hele inntaket på intervju med søkerne, sier Borg.

– Hva ser dere etter?

– Dunning-Kruger-effekt. Vi leter etter studenter som har liten innsikt i faget de skal studere, men allerede mener seg utlært. Jo mer skråsikre, jo bedre.

Studiet vil bli lagt opp som fjernstudie, der studentene vil kunne studere hjemmefra.

– Har du overdreven tro på deg selv, og klarer å søke deg frem til avkroker på internett som bekrefter fordommene dine, vil du gjøre det bra hos oss, sier Borg.

– Vil studentene måtte forsvare avhandlinger gjennom tradisjonell disputas?

– Nei. De vil forsvare doktorgraden sin daglig – i kommentarfeltene.